als_Latn dik_Latn tur_Latn
Që nga dita e djeshme ka filluar realizimi i projektit Rregullimi i Hapësirave para Banesave Kolektive prej Parkut të Qytetit e deri te Objekti i PTK-së. Ky është një projekt tjetër mjaftë i rëndësishëm ambiental që po realizohet, ku Kryetari i Komunës së Podujevës Agim Veliu është duke e vazhduar përkushtimin e tij për rregullimin dhe gjelbërimin e mjedisit.
Drejtori i Planifikimit Urban dhe Mbrojtjes së Mjedisit Mehmet Gashi tha se realizimi i këtij projekti do ta rrisë numrin e hapësirave gjelbëruese në qendër të qytetit, ku po ashtu ajo pjesë e qendrës do ta merr një pamje jashtëzakonisht të bukur. Gashi tha se ky projekt do të jetë i ngjashëm me elemente arkitekturale sikur të Parkut të Qytetit, ku do të ketë hapësira gjelbëruese, shtigje për shëtitje dhe qarkullim të qytetarëve, stole, shporta bërlloku si dhe elemente tjera që i përbëjnë këto hapësira.
Projekti ka një kosto prej rreth 135 mijë euro. Punimet është duke i kryer kompania “Toifor”, kurse mbikëqyrjen po e bëjnë inxhinierët komunal, Veton Aliu dhe Florie Mani. Ky projekt po financohet nga buxheti i Komunës së Podujevës.
als_Latn als_Latn als_Latn